## El Centre del Carme acull l’exposició ‘PAM!PAM! 2025’ composta pels projectes d’artistes emergents de la Facultat de Belles Arts de València

*** Fins a l’11 de gener de 2026, el CCCC exposa una desena de projectes artístics i multimèdia de l’alumnat diplomat de la UPV
* La mostra ‘PAM!PAM!’ torna en la seua 11a edició al Centre del Carme, a on va arrancar el projecte en 2014**

El Consorci de Museus de la Comunitat Valenciana (CMCV) i la Universitat Politècnica de València han presentat l’exposició ‘PAM!PAM! 2025’ que acull els projectes dels artistes emergents de la Facultat de Belles Arts de València, retornant així als seus orígens esta iniciativa que va nàixer en 2014 en el Centre del Carme.

Fins a l’11 de gener de 2026, la Sala Ferreres-Goerlich del Centre del Carme Cultura Contemporània (CCCC) reunix una desena de projectes artístics i multimèdia, seleccionats entre l’alumnat diplomat dels màsters oficials de la Facultat de Belles Arts.

La secretària autonòmica de Cultura, Pilar Tébar, ha participat en la presentació a on ha agraït “la col·laboració entre les institucions públiques i entitats privades, que han treballat juntes per a donar suport als jóvens artistes i mostrar este gran projecte a la ciutadania”.

Tébar ha recordat que PAM!PAM! torna “a la casa a on va nàixer i, a més, amb treballs d’alumnes ja jutjats per un jurat professional, que ha fet una selecció excel·lent. Este és un primer pas en les seues carreres que, segur, seguirem en el futur al llarg de la seua trajectòria artística”.

A la presentació també han assistit el vicerector d’Estudis i Mamprenedoria de la Universitat Politècnica de València, Alberto Conejero; el degà de la Facultat de Belles Arts de València, José Galindo; la representant de la Fundació Hortensia Herrero, Leire Santos; així com els comissaris de l’exposició, Laura Silvestre i José Luis Clemente; tots ells impulsors de ‘PAM! PAM! 2025’.

L’exposició ‘PAM!PAM!25’ s’incuba en el programa PAM! amb l’objectiu de donar suport als artistes diplomats de la Facultat de Belles Arts. En total, els onze artistes seleccionats han produït les seues propostes especialment per a la mostra, amb el suport de la Facultat de Belles Arts de València, la UPV, el CMCV i la Fundació Hortensia Herrero.

**Un retrat coral del moment artístic actual**

‘PAM!PAM!25’ exhibix un retrat coral dels diferents assumptes i maneres en les pràctiques artístiques del moment, a través de la mirada de Vázquez Tomé, LAUPE, Miguel Tinoco, Estefanía Serrano Soriano, Nicolás Gay Ramón, Azul Macas Moreno, Meritxell Simó Redón, Mar Cortés Valencia, KANNO x Ferrán Buj i Carmen Jaras.

Un gran arbre mural servix de fons i perspectiva de la mostra, a on s’alterna el material i el virtual, entre pintura, escultura, fotografia, instal·lacions, art digital i projectes audiovisuals, estos últims amb gran presència en esta edició.

Estos projectes permeten, a més, observar el mode en què es comporta l’art més recent, que es mostra incert, inacabat i, sovint, desarticulat. Un art que participa de la imatge i l’ús de les noves tecnologies, però també recorre als rudiments tècnics i materials quotidians.

Fecha: 16/10/2025